BAROUL ARGEȘ

COMUNICAT,

07.07.2023, cu ocazia întâlnirii dintre Doamna Ministru al Justiției ALINA GORGHIU și reprezentanții Baroului Argeș Decan Domnul avocat NICOLESCU DRAGOȘ-ANDREI și Prodecanul Baroului Argeș Doamna avocat IOANA LUMINIȚA

Întâlnirea a avut loc din inițiativa Doamnei Ministru care a avut în aceeași zi întâlniri și cu reprezentanții parchetelor și cu reprezentanții instanțelor de judecată.

Dorind să afle câteva dintre dificultățile cu care se confruntă avocații, Decanul Baroului Argeș a scos în evidență următoarele:

1. Întârzierile la plata onorariilor cuvenite avocaților din activitatea de asistență judiciară propunând, pentru viitor, crearea unui cont bugetar special alimentabil în mod curent din alocarea generală pentru a nu mai fi necesară procedura greoaie a rectificării bugetare. Doamna Ministru găsește ca oportună această soluție, urmând a identifica modalitățile rapide de implementare.

2. Reducerea nejustificată și fără a fi respectat Protocolul a onorariilor cuvenite avocaților din activitatea de asistență judiciară, dar și reducerea arbitrară a părții din cheltuielile de judecată constând în onorariu avocațial în cauzele civile. Doamna Ministru era informată despre existența acestor practici la nivel național și ne-a asigurat de sprijinul domniei sale în fața Consiliului Superior al Magistraturii, aceasta fiind o chestiune care are mai multă legătură cu activitatea magistraților.

3. Necesitatea reglementării clare în Protocol a modului de stabilire a onorariilor curatorilor.

4. Necesitatea reglementării clare și predictibile a dispozițiilor art. 451 Cod procedură civilă.

5. Necesitatea respectării de către Ministerul Justiției a dispozițiilor art. 37 și 78 din Legea 51/1995 privind asigurarea cu titlu gratuit a spațiilor necesare pentru activitatea Serviciului de Asistență Judiciară și pentru desfășurarea activității avocaților în sediile instanțelor.

6. Încrederea și nerăbdarea colegilor avocați în noua versiune ECRIS la care se lucrează în prezent și în care va fi prevăzută extinderea accesului avocaților.

7. Necesitatea tratării cu deosebită atenție a procesului așa-numit de digitalizare a instituțiilor statului din care trebuie să facă parte și profesia de avocat căreia este necesar a-i fi apărată și conservată confidențialitatea specifică dintre avocat și client.

8. Doamna Prodecan avocat Ioana Luminița, membru al Comisiei Permanente a U.N.B.R. și coordonatorului național al proiectului ”Fii avocat în școla ta!” a subliniat importanța acestuia și faptul că, până acum, Ministerul Justiției a fost un susținăto și un partener puternic în desfășurare. Doamna Ministru a arătat că educația juridică în școli prin intermediul unor astfel de proiecte ar trebui să reprezinte o strategie prioritară, declarandu-se un susținător activ al proiectului sus menționat.

Ambele părți au susținut ideea unui parteneriat instituțional și sprijin reciproc atât în beneficiul justițiabililor, cât și în beneficiul tuturor profesioniștilor dreptului, dorindu-și în plin acord ca toate profesiile juridice să aibă parte de liniște și să nu existe tensiuni între acestea, dar nici între acestea și instituțiile statului.